Document ID: 31984R2040

*****
ΚΑΝΟΝΙΣΜΟΣ (ΕΟΚ) αριθ. 2040/84 ΤΗΣ ΕΠΙΤΡΟΠΗΣ
της 16ης Ιουλίου 1984
για παρέκκλιση, για την περίοδο εμπορίας 1984/85, από την προθεσμία που καθορίζεται για τη σύναψη συμβάσεων στο πλαίσιο του συστήματος ενίσχυσης στην παραγωγή που εφαρμόζεται στα κεράσια
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 988/84 (2), και ιδίως το άρθρο 3α παράγραφος 4,
Εκτιμώντας:
ότι το άρθρο 7 παράγραφος 1 του κανονισμού (ΕΟΚ) αριθ. 1599/84 της Επιτροπής της 5ης Ιουνίου 1984 περί λεπτομερών κανόνων για την εφαρμογή του συστήματος ενίσχυσης στην παραγωγή προϊόντων που έχουν μεταποιηθεί από οπωροκηπευτικά (3), προβλέπει ότι οι συμβάσεις μεταποιήσεως συνάπτονται:
- πριν από τις 11 Ιουλίου στα κράτη μέλη, εκτός από τη Γαλλία, τη Ιταλία και την Ελλάδα, όσον αφορά τα πετροκέρασα και άλλα γλυκά κεράσια,
- πριν από τις 11 Ιουλίου σε όλα τα κράτη μέλη, όσον αφορά τα βύσσινα,
τα οποία παραδίδονται στη βιομηχανία κατά την περίοδο από 10 Μαΐου έως 15 Σεπτεμβρίου·
ότι στα κράτη μέλη, εκτός από τη Γαλλία, την Ιταλία και την Ελλάδα, οι κλιματολογικές συνθήκες επέφεραν μια βραδεία ωρίμανση των κερασιών·
ότι είναι δύσκολο για τους παραγωγούς να εκτιμήσουν την ποσότητα για την οποία πρέπει να συναφθούν οι συμβάσεις μεταποίησης πριν από τις 11 Ιουλίου·
ότι, για να διορθωθεί αυτή η κατάσταση, πρέπει να παραταθεί αυτή η προθεσμία που καθορίζεται για τη σύναψη συμβάσεων·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων με βάση τα Οπωροκηπευτκά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 7 παράγραφος 1 πέμπτη και έκτη περίπτωση του κανονισμού (ΕΟΚ) αριθ. 1599/84, οι συμβάσεις μεταποίησης που αφορούν τα κεράσια συνάπτονται, για την περίοδο εμπορίας 1984/85, στα κράτη μέλη, εκτός από τη Γαλλία, την Ιταλία και την Ελλάδα, πριν από την 1η Αυγούστου 1984.
Άρθρο 2
Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Ιουλίου 1984.

Labels: 11
17
19